
Bismillahirrahmanirraheem 

Shuru Allah ka naam le kar jo bada meharbaan aur nihayat raham wala hai. 


TAUHEED KI FAZILAT 

KALMA E TAUHEED KA IQRAAR DEEN E ISLAM KA SABSE PEHLA BUNYAADI 
RUKUN HAI 

Hazrat Abdullah bin Abbas Razi Allahu Anhu se riwayat hai k Nabi E Akram 
Sallallahu Alaihi Wa Sallam ne Hazrat Muaaz Razi Allahu Anhu ko haakim e yaman 
bheja to farmaya "Loogo ko (pehle) "LA ILAHA ILLALLAH" aur phir ye k mein yaani 
(Muhammad Sallallahu Alaihi Wa Sallam) Allah ka Rasool hu uski taraf dawat 
dena" agar wo maan le to phir unhe batana k Allah ta'la ne har din raat mein 
unpar paanch namazey farz ki hai agar wo use bhi maan le to phir unhe batado k 
Allah ta'ala ne unke maalo par zakaat farz ki hai jo unke maaldaro se wasool ki 
jayegi aur unke faqra ko di jayegi". (Sahih Bukhari Kitabuz Zakaat) 


GAIR MUSLIM KALMA E TAUHEED KA IQRAAR KAR LE TO USE QATAL KARNA 
MANA HAI 

Hazrat Usaama bin Zaid Razi Allahu Anhu kehte hai k Rasool Allah Sallallahu Alaihi 
Wa Sallam ne hamey ek lashkar mein bheja harkaat (ek gaon ka naam) mein 
humne juhaina (qabeela ka naam) se subah k waqt jang ki ek aadmi se mera 
saamna hua to usne "LA ILAHA ILLALLAH" padha lekin mene use barchi se maar 
dala, (baad mein) mere din mein tashweesh paida hui (k mene galat kiya ya sahih) 
to mene Nabi E Akram Sallallahu Alaihi Wa Sallam se uska tazkira kiya Aap 
Sallallahu Alaihi Wa Sallam ne farmaya: "Kya usne "LA ILAHA ILLALLAH" kaha aur 
toone use qatal kar dala?" mene arz kiya "Ya Rasool Allah Sallallahu Alaihi Wa 
Sallam! usne hathyaar k darr se kalma padha tha" Aap Sallallahu Alaihi Wa Sallam 

ne farmaya "Kya toone uska din cheer kar dekh liya tha k tujhe pata chal gaya 
usne khuloos dil se padha ya nahi?" phir Aap Sallallahu Alaihi Wa Sallam baar baar 
yahi irshad farmate rahey yaha tak k mene aarzoo ki kaash mein aaj k rooz 
musalman hua hota. (Sahih Muslim Kitabul Emaan) 


KALMA E TAUHEED PAR EMAAN GUNAHO K KAFFARAH KA BAA'AS (SABAB) 
BANEGA 

Hazrat Abu Zarr Razi Allahu Anhu kehte hai mein Nabi E Akram Sallallahu Alaihi 
Wa Sallam ki khidmat mein hazir hua Aap Sallallahu Alaihi Wa Sallam ek safaid 
kapde mein soo rehey they mein dobara hazir hua tab bhi Aap Sallallahu Alaihi Wa 
Sallam soo rahey they mein teesri baar aya to Aap Sallallahu Alaihi Wa Sallam jaag 
rahey they mein Aap Sallallahu Alaihi Wa Sallam k paas baith gaya Aap Sallallahu 
Alaihi Wa Sallam ne farmaya: "Jis shaks ne "LA ILAHA ILLALLAH" kaha aur usi par 
mara wo jannat mein dakhil hoga" mene arz kiya "Khawah zina kiya ho khawah 
choori ki ho?" Aap Sallallahu Alaihi Wa Sallam ne irshad farmaya: "Khawah zina 
kiya ho khawah choori ki ho" ye baat Aapne teen baar irshad farmayi, phir choothi 
(4th) martaba Aapne farmaya "Khawah Abuzar ki naak khaak aalood ho" pas jab 
Abuzar Razi Allahu Anhu (Aapki majlis se uth kar) bahar aaye to keh rehey they 
"Khawah Abuzar ki naak khaak aalood ho". (Sahih Muslim Kitabul Emaan) 

Hazrat Abdullah bin Umar bin Aas Razi Allahu Anhu kehte hai mene Rasool Allah 
Sallallahu Alaihi Wa Sallam ko famate hue suna hai k qayamat k din Allah ta'ala 
saari makhlooq k saamne meri ummat k ek aadmi ko layega aur uske saamne 
(gunaho) k ninaavey (99) daftar rakh diye jayenge har daftar har nigah tak faila 
hoga, phir Allah ta'ala us aadmi se puchega "Tu apne in aamaal mein se kiska 
inkaar karta hai" kya (naama e aamaal tayyar karne wale) mere kaatibo ne tujh 
par zulm to nahi kiya? wo aadmi kahega "nahi ya Allah" Allah ta'ala puchega (un 
gunaho k baare mein) "tere paas koi uzr hai?" wo aadmi kahega "nahi ya Allah" 
Allah ta'ala phir irshad farmayega "Accha thehro (ruko) hamare paas tumhari ek 
naiki bhi hai aur aaj turn par koi zulm nahi hoga chunanchey ek kaagaz ka tukda 
laya jayega jisme "ASH HADU ALLAH ILAHA ILLALLAH WA ANNA MUHAMMADAN 

ABDUHU WA RASOOLUHU" tehreer (likha) hoga, Allah ta'ala irshad farmayega 
"naama e aamaal wazan hone ki jagah chale jao" banda arz karega "ya Allah is 
chootey se kaagaz k tukdey ko mere gunaho k dhair se kya nisbat ho sakti hai?" 
Allah irshad farmayega "Bandey! aaj turn par koi zulm nahi kiya jayega" (yaani har 
chootey bade amal ka hisaab zaroor hoga) Rasool Allah Sallallahu Alaihi Wa 
Sallam ne farmaya "Gunaho k dhair taraazu k ek paldey mein aur kaagaz ka tukda 
doosre paldey mein rakh diya jayega gunaho k daftar halkey saabit honge aur 
kaagaz ka tukda bhaari ho jayega, (phir Aap Sallallahu Alaihi Wa Sallam ne irshad 
farmaya) "Allah ta'ala k naam se zayada koi cheez bhari nahi ho sakti". (Sahih 
Sunan Tirmizi juzz e Saani Hadees no. 2127) 

Hazrat Anas Razi Allahu Anhu kehte hai mene Rasool Allah Sallallahu Alaihi Wa 
Sallam ko farmate hue suna hai Allah ta'ala farmata hai "Ae ibne Aadam! tu jab 
tak mujhe pukaarta rahega aur mujhse bakhshish ki ummed rakkhega mein tujhse 
sarzad hone wala har gunah bakshta rahunga, ae ibne Aadam! mujhe koi parwah 
nahi agar tumhare gunah aasmaan k kinare tak pahunch jaye aur tu mujhse 
bakshish talab kare to mein tujhe baksh dunga, ae ibne Aadam! mujhe koi parwah 
nahi agar tu rooh e zameen k barabar gunah le kar aye aur mujhe is haal mein 
mile k kisi ko mere saath shareek na kiya ho to mein rooh e zameen k barabar hi 
tujhe magfirat ata karunga (yaani saare gunah maaf karunga)". (Sahih Sunan 
Tirmizi juzz e Saani Hadees no. 2805) 


KHULOOS E DIL SE KALAM E TAUHEED KA IQRAAR KARNE WALE K UYE RASOOL E 
AKRAM SALLALLAHU ALAIHI WA SALLAM SIFARISH KARENGE 

Hazrat Abu Hurairah Razi Allahu Anhu se riwayat hai k Nabi E Akram Sallallahu 
Alaihi Wa Sallam ne farmaya: "Qayamat k rooz meri sifarish se faiz-yaab hone 
wale loog wo hai jinhone sacchey dil se ya (Aap Sallallahu Alaihi Wa Sallam ne 
farmaya) ji jaan se "LA ILAHA ILLALLAH" ka iqraar kiya hai". (Sahih Bukhari Kitabul 
llm) 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya: "Har nabi k liye ek dua aesi hai jo zaroor qubool hoti hai, 
tamaam Ambiya Alaihis Salaam ne wo dua maangli lekin mene apni dua qamayat 
k din apni ummat ki shifa'at k liye mehfooz kar rakkhi hai meri shifa'at in Sha Allah 
har us shaks k liye hogi jo is haal mein mara k usne kisi ko Allah ta'ala k saath 
shareek nahi kiya". (Sahih Muslim Kitabul Emaan) 


AQEEDAH E TAUHEED PAR MARNE WALA JANNAT MEIN DAKHIL HOGA 

Hazrat Usmaan Razi Allahu Anhu kehte hai Rasool Allah Sallallahu Alaihi Wa 
Sallam ne farmaya: "Jo shaks is haal mein marey k use "LA ILAHA ILLALLAH" ka ilm 
(yaqeen) ho to wo jannat mein jayega". (Sahih Muslim Kitabul Emaan) 


KHULOOS E DIL SE KALMA E TAUHEED KA IQRAAR ARSH E ILAHI SE QURBAT KA 
ZARIYA HAI 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya: "Jab banda sacchey dil se "LA ILAHA ILLALLAH" kehta hai to 
uske liye aasman k darwazey khool diye jaate hai yaha tak k wo arsh tak pahunch 
jata hai ba'shart k kabeera gunah se bachta rahey". (Sahih Sunan Tirmizi juzz e 
Saani Hadees no. 2839) 


KHULOOS E DIL SE KALMA E TAUHEED KI GAWAHI DENE WALE PAR JAHANNAM 
HARAAM HAI 


Hazrat Anas bin Malik Razi Allahu Anhu se riwayat hai k Muaaz bin Jabal Razi 
Allahu Anhu Rasool E Akram Sallallahu Alaihi Wa Sallam k pichey sawari par 
baithey they Aap Sallallahu Alaihi Wa Sallam ne farmaya: "Ae Muaaz!" Hazrat 
Muaaz Razi Allahu Anhu ne arz kiya "ya Rasool Allah Sallallahu Alaihi Wa Sallam! 
Aap ka farma-bardaar hazir hai" Aapne phir farmaya "Ae Muaaz!" Hazrat Muaaz 

Razi Allahu Anhu ne arz kiya "Ya Rasool Allah Sallallahu Alaihi Wa Sallam! Aapka 
farma-bardaar hazir hai" Rasool E Akram Sallallahu Alaihi Wa Sallam ne farmya "Jo 
shaks gawahi de k Allah ta'ala k siwa koi ila (mabood) nahi aur Muhammad 
Sallallahu Alaihi Wa Sallam uske bandey aur uske Rasool hai Allah ta'ala usko 
jahannam par haraam kar dega" Hazrat Muaaz Razi Allahu Anhu ne arz kiya "Ya 
Rasool Allah Sallallahu Alaihi Wa Sallam! kya mein loogo ko us se aagah na karu 
takey wo khush ho jaye" Aap Sallallahu Alaihi Wa Sallam ne irshad farmaya "phir 
to loog sirf isi par takeeya kar lenge (aamaal ki fikr nahi karenge) chunanchey 
Hazrat Muaaz Razi Allahu Anhu ne gunah se bachne k liye marte waqt ye hadees 
bayan ki". (Sahih Muslim Kitabul Emaan) 


KHULOOS E DIL SE KALMA E TAUHEED KA IQRAAR KARNE WALA JANNAT MEIN 
JAYEGA 

Hazrat Anas Razi Allahu Anhu kehte hai Rasool Allah Sallallahu Alaihi Wa Sallam ne 
farmaya: "Jo shaks is haal mein mara k sacchey dil se gawahi deta tha k Allah 
ta'ala k siwa koi ila (mabood) nahi aur Muhammad Sallallahu Alaihi Wa Sallam 
Allah k Rasool hai wo jannat mein dakhil hoga". (Silsila Ahadees E Saheeya juzz e 
Khasaami Safa no. 348) 

Wazahat: Tauheed ki fazilat k baare mein mazkoora bala tamaam Ahadees mein 
muahid k jannat mein jaane ki zamanat ka matlab ye hargiz nahi k muahid jese 
amal chahey karta rahey, wo gunaho ki saza paye bagair sidha jannat mein chala 
jayega, balkey un tamaam Ahadees ka mafhoom ye hai k muahid apne gunaho ki 
saza bhugatne k baad ya Allah ta'ala ki taraf se gunah maaf kiye jaane k baad 
jannat mein zaroor jayega, aur jis tarah mushrik ka daaimi thikana jahannam hai 
usi tarah muahid ka daaimi thikana jannat hoga. 

TAUHEED KI AHMIYAT 

AQEEDAH E TAUHEED PAR EMAAN NA LAANE WALE JAHANNAM MEIN JAYENGE 

Hazrat Abdullah bin Masood Razi Allahu Anhu kehte hai Rasool Allah Sallallahu 
Alaihi Wa Sallam ne farmaya: "Jo shaks is haal mein mare k Allah ta'ala k saath kisi 
ko shareek thehraaya tha wo aag mein dakhil hoga". (Sahih Bukhari Kitabul 
Emaan) 

Hazrat Jabir bin Abdullah Razi Allahu Anhu kehte hai mene Rasool Allah Sallallahu 
Alaihi Wa Sallam ko farmate hue suna hai k "Jisne Allah ta'ala se is haal mein 
mulaqaat ki k uske saath kisi ko shareek nahi thehraaya wo jannat mein dakhil 
hoga, jo Allah ta'ala se is haal mein mila k usne Allah ta'ala k saath shirk kiya ho 
wojahnnam meinjayega". (Sahih Muslim Kitabul Emaan) 


TAUHEED KA IQRAAR NA KARNE WALO KO NABI SE QURABAT-DARI BHI 
JAHANNAM K AZAAB SE NAHI BACHA SAKTI 


Hazrat Abdullah bin Abbas Razi Allahu Anhu se riwayat hai k Rasool Allah 
Sallallahu Alaihi Wa Sallam ne farmaya: "Jahannamiyo mein se sabse halka azaab 
Abu Talib ko hoga wo aag ki 2 jootiya pehne honge jis'se unka dimaag khool raha 
hoga". (Sahih Muslim Kitabul Emaan) 


RASOOL E AKRAM SALLALLAHU ALAIHI WA SALLAM NE HAZRAT MUAAZ RAZI 
ALLAHU ANHU KO SHIRK KARNE KI BAJAYE QATAL HO JAANE YA AAG MEIN JALL 
JAANE KI NASIHAT FARMAYI 


Hazrat Muaaz Razi Allahu Anhu se riwayat hai k Rasool Allah Sallallahu Alaihi Wa 
Sallam ne mujhe 10 baato ki takeed farmayi: 

1. Allah ta'ala k saath kisi ko shareek na karna khawah tumhey qatal kar diya jaye 
ya aag mein jala diya jaye. 

2. Apne walidayen ki nafarmaani na karna khawah tumhey tumhare ahal aur maal 
se alag hone ka hukm de. 

3. Jaan-boojh kar farz namaz tark na karna kyunki jisne farz namaz jaan-boojh kar 
tark ki wo Allah ta'ala ki hifazat ya bakhshish k zimmey se nikal gaya. 

4. Sharaab na peena kyunki ye tamaam be hayaiyo ka sar chashma (ya jadd) hai. 

5. Gunah se bachna kyunki gunah se Allah ta'ala ka gazab nazil hota hai. 

6. Maidaan e jang se bhaagne se guraiz karna khawah loog mar rahey ho. 

7. Jab (kisi jagah ya baya beemari k baa'as) loog marne lagey aur turn pehle se 
waha muqeem ho to wahi thehrey rehna. 

8. Apne ahle wa ayaal par tofeeq k mutabiq kharch karna. 

9. Apne ahle wa ayaal ko (deen par chalne k liye) laathi k istemaal se guraiz na 
karna. 

10. Aur Allah ta'ala k baare mein unhe daraatey rehna. (Musnad Ahmad, Tabraani, 
Sahih Targeeb wa Tarheeb Kitabus Salaat) 


AQEEDAH E TAUHEED PAR EMAAN NA RAKHNE WALE KO USKE NAIK AAMAAL 
QAYAMAT K DIN KOI FAIDA NAHI DENGE 

Hazrat Ayesha Razi Allahu Anha se riwayat hai k mene Rasool Allah Sallallahu 
Alaihi Wa Sallam se arz kiya k "Jud'aan ka baita zamana e jahiliyat mein sila rahmi 
karta tha miskeen ko khana khilata tha kya ye kaam use faida denge?" Aap 
Sallallahu Alaihi Wa Sallam ne irshad farmaya "use kuch faida na denge kyunki 
usne kabhi yun nahi kaha: "Ae mere rabb! qayamat k din mere gunah maaf 
farmana". (Sahih Muslim Kitabul Emaan) 


AQEEDAH E TAUHEED PAR EMAAN NA RAKHNE WALE KO MARNE K BAAD KISI 
DOOSRE SHAKS KI DUA YA NAIK AMAL KA SAWAAB NAHI PAHUNCHTA 

Hazrat Abdullah bin Umar Razi Allahu Anhu se riwayat hai k Aas bin Wayel ne 
jahiliyat mein 100 ounth qurbaan karne ki nazar maani thi Hishaam bin Aas ne 

apne hissey k 50 ounth zibah kar diye lekin Hazrat Umar Razi Allahu Anhu ne 
Rasool Allah Sallallahu Alaihi Wa Sallam se masla daryaft kiya to Aap Sallallahu 
Alaihi Wa Sallam ne farmaya "Agar tumhara baap tauheed parast hota aur turn 
uski taraf se roozey rakhte ya sadqa karte ho use sawaab mil jaata". (Musnad 
Ahmad, Muntaful Akhbaar Kitabul Janaiz) 


TAUHEED KA IQRAAR NA KARNE WALO K KHILAAF HAKOOMAT E WAQT KO 
JANG KARNE KA HUKM HAI 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya "Mujhey loogo se ladne ka hukm diya gaya hai yaha 
tak k wo "LA ILAHA ILLALLAH" ka iqraar kare, mujh par emaan laye, meri layi hui 
talimaat par emaan laye agar wo aesa kare to unhone apne khoon (yaani jaaney) 
aur apne maal mujhse bacha liye magar haqq k badley aur unke amaal ka hisaab 
Allah ta’ala kzimmey hai". (Sahih Muslim Kitabul Emaan) 

Wazahat: 1. Magar haqq k badley ka matalab ye hai k agar wo koi aesa kaam kare 
jiski saza qatal ho masalan qatal ya zina murtad hona wagairah to phir unhe 
shariyat k mutabiq qatal ki saza di jayegi, 2. Tauheed ka iqraar na karne wale agar 
islaami haqoomat k tahat zayy ban kar rehna qubool karle to phir unke khilaaf 
jang nahi hogi (yaani islami huqumat k mutabiq rahey). 


TAUHEED QURAN MAJEED KI ROSHNI MEIN 
ALLAH TA’ALA KHUD TAUHEED KI GAWAHI DETA HAI 

"Allah ta'ala ne khud shahadat di hai k uske siwa koi ila (mabood) nahi neez 
farishte aur ilm wale loog jo insaaf par qayim hai wo bhi (yahi shahadat dete hai) 
waqaye is zabardast aur hakeem k alawa koi ila (mabood) nahi hai". (Surah Ale 
Imran Surah no. 3 Ayat no. 18) 

QURAN MAJEED NE LOOGO KO SIRF EK ALLAH TA'ALA Kl IBADAT AUR BANDAGI 
Kl DAAWAT Dl HAI 

"Loogo! tumhara ila (mabood) to bas ek hi hai uske siwa koi ila (mabood) nahi wo 
bada meharbaan aur nihayat raham karne wala hai". (Surah Baqarah Surah no. 2 
Ayat no. 163) 

"Allah ta'ala k siwa kisi doosre ila (mabood) ko na pukaaro uske siwa koi ila 
(mabood) nahi uski zaat k siwa har cheez halaak hone wali hai, usi ka hukm hai 
aur usi ki taraf turn sab paltaaye jane wale ho". (Surah Qasas Surah no. 28 Ayat 
no. 88) 

"Uske siwa koi ila (mabood) nahi wahi zindagi ata karta hai wahi maut deta hai wo 
tumhara bhi rabb hai tumhare aabaa wa ajdaad jo guzar chukey unka bhi rabb 
hai". (Surah Dukhaan Surah no. 44 Ayat no. 8) 


TAMAAM AMBIYA E KIRAAM AUR RASOOLO NE SAB SE PEHLE APNI APNI 
UMMATO KO AQEEDAH E TAUHEED Kl DAWAT Dl 


HAZRAT NOOH ALAIHIS SALAAM 

"Humne Nooh ko uski qaum ki taraf bheja unhone kaha: Ae biraadraan e qaum! 
Allah ta'ala ki bandagi karo uske siwa tumhara koi ila (mabood) nahi mein 
tumhare haqq mein ek hoolnaak din k azaab se darata hu". (Surah Aaraaf Surah 
no. 7 Ayat no. 59) 


HAZRAT HOOD ALAIHIS SALAAM 


"Aur qaum e Aad ki taraf humne unke bhai Hood (Alaihis Salaam) ko bheja, 
unhone kaha ae biraadraan e qaum! Allah ta'ala ki bandagi karo uske siwa 
tumhara koi ila (mabood) nahi phir kya turn galat roosh se parhaiz na karoge". 
(Surah Aaraaf Surah no. 7 Ayat no. 65) 

HAZRAT SAALEH ALAIHIS SALAAM 

"Aur qaum e Samood ki taraf unke bhai Saaleh (Alaihis Salaam) ko bhaja unhone 
kaha ae biraadraan e qaum! Allah ta'ala ki bandagi karo uske siwa tumhara koi ila 
(mabood) nahi hai tumhare paas tumhare rabb ki taraf se khuli daleel aa gayi hai 
ye Allah ta'ala ki ounthni tumhare liye ek nishani hai lihaza use chood do k Allah 
ta'ala ki zameen mein charti phirey usko kisi bade iradey se haath na lagana 
warna dardnaak azaab tumhey aa lega". (Surah Aaraaf Surah no. 7 Ayat no. 73) 


HAZRAT SHUYEB ALAIHIS SALAAM 

"Aur madyan walo ki taraf humne unke bhai Shuyeb (Alihis Salaam) ko bheja 
unhone kaha: Ae biraadraan e qaum! Allah ta'ala ki bandagi karo uske siwa 
tumhara koi ila (mabood) nahi tumhare paas tumhare rabb ki taraf se wazey 
daleel aa gayi hai lihaza wazan aur paimaaney purey karo loogo ko unki cheezo 
mein ghaata na do aur zameen mein fasaad barpa na karo jabkey uski islaah ho 
chuki usi mein tumhari bhalayi hai agar turn waqayi momin ho". (Surah Aaraaf 
Surah no. 7 Ayat no. 85) 


HAZRAT IBRAHEEM ALAIHIS SALAAM 


"Aur Ibraheem (Alaihis Salaam) ne apni qaum se kaha: Allah ki bandagi karo aur 
usi se daro ye tumhare liye behtareen hai agar turn jaano, turn Allah ta'ala ko 
chood kar jinki ibadat kar rahe ho wo tu mehaz butt hai aur turn ek jhood ghadd 
rahe ho, dar-haqeeqat Allah ta'ala k siwa jinki turn parastish karte ho wo tumhe 
rizk tak dene ka ikhtayaar nahi rakhte (lihaza) Allah ta'ala se rizk maango aur usi ki 
bandagi karo aur usi ka shukr ada karo, usi ki taraf turn bulaye jaane wale ho". 
(Surah Ankaboot Surah no. 29 Ayat no. 16, 17) 


HAZRAT YOUSUF ALIHIS SALAAM 

"Allah ta'ala ko chood kar jinki turn bandagi kar rahe ho wo iske siwa kuch nahi hai 
k bas chandd naam hai jo tumne aur tumhare aabaa wa ajdaad ne rakh liye hai 

Allah ta'ala ne unke liye koi sanad nazil nahi ki". (Surah Yousuf Surah no. 12 Ayat 
no. 40) 


HAZRAT ISA ALIHIS SALAAM 

"Haqeeqat ye hai k Allah ta'ala mera bhi rabb hai aur tumhara bhi rabb hai lihaza 
usi ki turn ibadat karo yahi seedha raasta hai". (Surah Zukhruf Surah no. 43 Ayat 
no. 64) 


HAZRAT MUHAMMAD SALLALLAHU ALAI HI WA SALLAM 


"Ae Muhammad (Sallallahu Alaihi Wa Sallam) keh dijiye mein to bas khabardaar 
karne wala hu k koi haqeeqi mabood nahi magar Allah ta'ala k alawa, jo yakta 
(akela) hai, sab par gaalib, aasmano aur zameen ka malik aur un saari cheezo ka 
malik jo unke darmiyaan hai wo zabardast bhi hai aur bakshne wala bhi". (Surah 
Saad Surah no. 38 Ayat no. 65, 66) 


DIGAR TAMAAM AMBIYA E KIRAAM AUR RASOOL 

"Humne tumse pehle jo rasool bhi bheja hai usko yahi "wahi" ki hai k mere siwa 
koi ila (mabood) nahi pas turn loog meri hi bandagi karo". (Surah Ambiya Surah 
no. 21 Ayat no. 25) 


KISI NABI NE ALLAH TA'ALA KI SIWA APNI YA KISI DOOSRE KI BANDAGI KI 
DAAWAT NAHI Dl 


"Kisi insaan ka ye kaam nahi k Allah ta'ala use kitaab aur nabuwat ata farmaye aur 
wo loogo se kahe k Allah ta'ala ki bajaye turn mere bande ban jao wo to yahi 
kahega sacchey rabbani bano jesa k uski kitab ki taleem ka taqaaza hai jise turn 
padhte aur padhaate ho". (Surah Ale Imran Surah no. 3 Ayat no. 79) 

AQEEDAH E TAUHEED INSAAN Kl FITRAT MEIN SHAMIL HAI 

"(Ae Nabi!) yakso (ek) ho kar apna rukh uske deen (islam) ki simt jama do aur 
qayem ho jao uski fitrat par jis par Allah ta'ala ne insaano ko paida kiya hai Allah 
ta'ala ki banayi hui saakht badli nahi ja sakti yahi seedha deen hai lekin aksar loog 
nahi jaante". (Surah Room surah no. 30 Ayat no. 30) 


KHALIS AQEEDAH E TAUHEED HI DUNYA WA AKHIRAT MEIN AMAN WA 
SALAMATI KA ZAAMAN HAI 


"Jo loog emaan laye aur apne emaan ko zulm (shirk) k saath aalood (alag) nahi 
kiya unhi k liye aman hai aur wahi raah e raast par hai". (Surah An'aam Surah no. 6 
Ayat no. 82) 


AQEEDAH E TAUHEED PAR EMAAN LAANE WALE HAMESHA HAMESHA JANNAT 
MEIN RAHENGE 

"Wo loog jo emaan le aaye aur naik amal kare to unhe hum aese baago mein 
dakhil karenge jinke nichey nehrey behti hongi aur wo waha hamesha hamesha 
rahenge ye Allah ta'ala ka saccha wada hai aur Allah ta'ala se badh kar kaun apni 
baat mein saccha hoga?". (Surah Nisa Surah no. 4 Ayat no. 122) 


AQEEDAH E TAUHEED K LIYE SAARI DUNYA K INSAANO KO QURAN MAJEED KI 
DAWAT O FIKR 

"(Ae Nabi) unse keho kabhi tumne ye bhi soocha hai k agar Allah ta'ala tumhari 
beenaayi (aankho ki rooshni) aur tumhari sima'at (sun'na) tumse cheen le aur 
tumhare dilo par muhar laga de to Allah ta'ala k siwa konsa ila (mabood) hai jo ye 
quwwatey tumhey wapas dila sakta hai? dekho kis tarah baar baar hum apni dalail 
unke saamne paish karte hai phir bhi ye muh mood lete hai". (Surah An'aam 
Surah no. 6 Ayat no. 46) 

"Ae Nabi! unse kaho kabhi turn loogo ne gaur kiya hai k agar Allah ta'ala qayamat 
tak turn par hamesha k liye raat taari karde to Allah ta'ala k siwa wo konsa ila 
(mabood) hai jo tumhey rooshni dila de kya turn sunte nahi ho? unse pucho, kabhi 
tumne soocha k agar Allah ta'ala qayamat tak turn par hamesha k liye din taari 
karde to Allah ta'ala k siwa wo konsa ila (mabood) hai jo tumhey raat dila de takey 
turn usme sakoon hasil kar sako kya turn dekhte nahi ho?". (Surah Qasas Surah 
no. 28 Ayat no. 71, 72) 

"Kabhi tumne aankey khool kar dekha, ye paani jo turn peetey ho use humne 
baadal se barsaaya hai ya uske barsaane wale hum hai? hum chahey to use sakht 
khaari bana kar rakh de phir turn shukr guzaar kyu nahi bante". (Surah Waqi'ah 
Surah no. 56 Ayat no. 68-70) 

"Kabhi tumne gaur kiya, ye nutfa jo turn daalte ho, us'se baccha turn banaate ho 
ya uske banane wale hum hai? humne tumhare darmiyaan maut ko taqseem kiya 
hai, aur hum uske aajiz nahi k tumhari shakley badal de aur kisi aesi shakal mein 
tumhey paida karde jisko turn nahi jaante, apni pehli paidaish par turn jaante hi 
ho, phir kyu sabaq nahi lete". (Surah Waqi'ah Surah no. 56 Ayat no. 58-62) 

"Kabhi tumne soocha ye beej jo turn bootey ho, unsey khaitiya turn ugaate ho ya 
unke ugaane wale hum hai?, hum chahey to un khaitiyo ko bhus bana de aur turn 
tarah tarah ki baatey banate rah jaoge k hum par to ulti chatti pad gayi, balkey 
hamare to naseeb hi phoot padey". (Surah Waqi'ah Surah no. 56 Ayat no. 63-67) 

"Aur tumhare liye mawaishiyo mein bhi ek sabaq mojood hai unke pait se gobar 
aur khoon k darmiyaan se hum ek cheez tumhe pilaate hai yaani k khalis doodh jo 
peene walo k liye nihayat khushgawaar hai". (Surah Nahal Surah no. 16 Ayat no. 
66 ) 

"Ab agar turn kisi k makoom nahi ho aur apne is khayaal mein sacchey ho to jab 
marne wale ki jaan halaq tak pahunch chuki hoti hai aur turn aankho se dekh rahe 
hote ho k wo mar raha hai, us waqt uski nikli hui jaan ko wapas kyu nhi le aatey?". 
(Surah Waqi'ah Surah no. 56 Ayat no. 83-87) 

TAUHEED KI TAREEF AUR USKI IQSAAM 


TAUHEED KI TEEN QISMEY HAI, 1. TAUHEED FIZ ZAAT, 2. TAUHEED FIL IBADAT, 
3. TAUHEED FIS SIFAAT 

ALLAH TA'ALA APNI ZAAT MEIN WAHID AUR BE MISL HAI USKI BEEWI HAI NA 
AULAAD, MAA HAI NA BAAP, IS AQEEDEY KO TAUHEED FIZ ZAAT KEHTE HAI 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya: "Allah ta'ala farmata hai k ibne Aadam ne mujhe 
jhutlaaya hai aur ye uske liye munasib na tha, ibne Aadam ne mujhe gaali di aur 
ye uske liye munasib na tha, raha uska mujhe jhutlaana to wo uska ye kehna hai k 
Allah ta'ala mujhe hargiz dobara nahi paida karega jesa k usne pehli data paida 
kiya, halankey pehle paida karna dobara paida karne se zayada aasaan nahi hai 
aur uska mujhey gaali dena ye hai k usne kaha k Allah ta'ala ki aulaad hai halankey 
mein akela beniyaaz hu na meri koi aulaad hai aur na mein kisi ki aulaad hu aur na 
koi mera hamsar hai". (Sahih Bukhari Kitabut Tafseer Surah Qul hu wallahu ahad) 


HAR QISM KI IBADAT MASALAN DUA, NAZR, NIYAAZ, ISTA'AANAT, ISTAMDAAD, 
ISTA'AAZA, SAJDA AUR ITA'AT WAG Al RAH SIRF ALLAH TA'ALA HI K LAYAK HAI IS 
AQEEDEY KO TAUHEED FIL IBADAT KEHTE HAI 

Hazrat Muaaz bin Jabal Razi Allahu Anhu se riwayat hai k mein Nabi E Akram 
Sallallahu Alaihi Wa Sallam k pichey gadhey par sawaar tha jise uzair kaha jata hai, 
Rasool Allah Sallallahu Alaihi Wa Sallam ne (mujhse) pucha "Ae Muaaz! kya tu 
jaanta hai k Allah ta'ala ka apne bando par kya haqq hai aur bando ka Allah par 
kya haqq hai?" mene arz kiya "Allah ta'ala aur uske Rasool Sallallahu Alaihi Wa 
Sallam behtar jaante hai" Aap Sallallahu Alaihi Wa Sallam ne farmaya "Bando par 
Allah ta'ala ka haqq ye hai k wo sirf usi ki ibadat kare aur uske saath kisi ko 
shareek na thehraaye aur bando ka Allah par haqq ye hai k jo shaks shirk na kare 
use azaab ne de" mene arz kiya "Ya Rasool Allah Sallallahu Alaihi Wa Sallam! kya 
mein loogo ko ye khushkhabri na sunao?" Aap Sallallahu Alaihi Wa Sallam ne 
farmaya "Aesa na karo kyunki phir wo usi par bharosa kar bethengey". (Sahih 
Bukhari Kitabul Jihaad) 

ALLAH TA'ALA APNI SIFAAT MEIN WAHID AUR BE MISL HAI JINME USKA KOI 
HAMSAR NAHI ISE AQEEDAH E TAUHEED FIS SIFAAT KEHTE HAI 

Hazrat Abu Hurairah Razi Allahu Anhu Nabi E Akram Sallallahu Alaihi Wa Sallam se 
riwayat karte hai k Aap Sallallahu Alaihi Wa Sallam ne farmaya: "Allah ta'ala k 
ninavey (99) naam hai jo unhe yaad karle wo jannat mein dakhil hoga, Allah taaq 
hai aur taaq ko hi pasand karta hai". (Sahih Muslim Kitabuz Zikr wa Dua) 

Wazahat: Yaad karne se muraad zubani yaad karna ya un naamo k waseeley se 
dua karna ya unpar imaan lana aur ita'at karna hai. 


TAUHEED E ZAAT 


ALLAH TA'ALA APNI ZAAT MEIN AKELA AUR BE MISL HAI USKI BEEWI HAI NA 
AULAAD, MAA HAI NA BAAP 

ALLAH TA'ALA NA KAINAAT Kl KISI JAANDAAR YA BE-JAAN CHEEZ MEIN 
MADGAM HAI NA USKA JUZZ HAI, NA HI KAINAAT Kl KOI JAANDAAR YA BE- 
JAAN CHEEZ ALLAH TA'ALA Kl ZAAT MEIN MADGAM HAI NA USKA JUZZ HAI 

Kaho Allah yakta (ek) hai, Allah ta'ala sabse be-niyaaz hai aur sab uske mohtaaj 
hai, na uski koi aulaad hai, na wo kisi ki aulaad hai, aur na koi uska hamsar hai. 
(Surah Ikhlas Surah no. 112 Ayat no. 1-4) 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya: "Allah ta'ala farmata hai k ibne Aadam ne mujhe 
jhutlaaya hai aur ye uske liye munasib na tha, ibne Aadam ne mujhe gaali di aur 
ye uske liye munasib na tha, raha uska mujhe jhutlaana to wo uska ye kehna hai k 
Allah ta'ala mujhe hargiz dobara nahi paida karega jesa k usne pehli dafa paida 
kiya, halankey pehle paida karna dobara paida karne se zayada aasaan nahi hai 
aur uska mujhey gaali dena ye hai k usne kaha k Allah ta'ala ki aulaad hai halankey 
mein akela beniyaaz hu na meri koi aulaad hai aur na mein kisi ki aulaad hu aur na 
koi mera hamsar hai". (Sahih Bukhari Kitabut Tafseer Surah Qul hu wallahu ahad) 

ALLAH TA’ALA Kl ZAAT AWWAL (AZLA) AUR AAKHIR (ABDI) HAI JISE FANA NAHI 

ALLAH TA’ALA ZAHIR MEIN NIGAHO SE POSHIDA HAI LEKIN USKI QUDRAT HAR 
CHEEZ SE ZAHIR HAI 


"Wahi Awwal bhi hai aur aakhir bhi, zahir bhi aur poshida bhi aur wo har cheez ka 
ilm rakhta hai". (Surah Hadeed Surah no. 57 Ayat no. 3) 

Hazrat Suhail bin Saad Razi Allahu Anhu se riwayat hai jab hum mein se koi soone 
lagta to Hazrat Abu Saaleh kehte dahini karwat par laito aur ye dua padho 
"ALLAHUMA RABBUS SAMAWAATI WA RABBUL ARZ... aakhir tak" "Ae Allah! 
zameen wa aasman aur arsh e azeem k malik, hamare parwardigaar aur har cheez 
k paalanhaar! daaney aur guthli ko zameen se ugtey waqt phaadne wale! toraat, 
injeel aur quran k nazil farmane wale! mein har cheez k shar se teri panah 
maangta hu jiski paishani tere kabzey mein hai, Ae Allah! tu sabse awwal hai 
tujhse pahle koi cheez nahi tu sabse aakhir hai tere baad koi cheez nahi tu kainaat 
ki har cheez se zahir hai, tujhse badh kar zahir koi cheez nahi tu (zahir bhi nigaho 
se) poshida hai tujhse zayada poshida koi cheez nahi hamara qarz ada karde aur 
mohtaaji door karde hamey gani banade" Abu Saaleh ye dua Hazrat Abu Hurairah 
Razi Allahu Anhu se aur wo Rasool E Akram Sallallahu Alaihi Wa Sallam se riwayat 
karte they. (Sahih Muslim Kituz Zikr wa Dua) 


ALLAH TA’ALA APNI ZAAT K SAATH AASMNO K UPER ARSH E AZEEM PAR HAI 

Allah wo hai jisne aasmano aur zameen aur jo kuch bhi in k darmiyan hai (sab) ki 
takhleeq 6 din mai ki phir arsh par qayam hua (Allah k saamne) Allah k elawa turn 
sabka koi madadgaar nahi aur na hi koi sifarish karne wala kya turn loog yaad nhi 
rakhte. (Surah Sajda Surah no. 32 Ayat no. 4) 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya: "Jab raat ka tihayi hissa baaqi rah jaata hai to 
hamara buzurg wa bartar parwardigaar aasamani dunya par nazil hota hai aur 
farmata hai kaun hai jo mujhse dua kare aur mein uski dua qubool karu? kaun hai 
jo mujhse apni haajaat maangey aur mein use ata karu? kaun hai jo mujhse 
bakhshish chahey aur mein use bakhs du?". (Sahih Bukhari Kitabud Daawaat) 

Wazahat: Allah ta'ala apne ilm, qudrat aur ikhtasaar k sath har jagah mojood hai. 


QAYAMAT K DIN AHLE JANNAT ALLAH TA'ALA KA DEDAAR KARENGE 

"Bahut se chehre us din tar o taaza aur ba-ronak honge apne rabb ki taraf dekh 
rahey honge". (Surah Qiyamah Surah no. 75 Ayat no. 22-23) 

Hazrat Jareej bin Abdullah Razi Allahu Anhu se riwayat hai k hum Nabi E Akram 
Sallallahu Alaihi Wa Sallam k paas baitehy hue they Aap Sallallahu Alaihi Wa 
Sallam ne choodvi k chaand ki taraf dekha aur farmaya "(jannnat mein) turn apne 
rabb ko is tarah dekhoge jis tarah is chaand ko dekh rahe ho Allah ta'ala ko 
dekhne mein tumhey koi waqt paish nahi ayega". (Sahih Bukhari KitabutTauheed) 

Wazahat: Is dunya mein koi insaan Allah ta'ala ka dedaar nahi kar sakta hatta k 
Rasool E Akram Sallallahu Alaihi Wa Sallam ne bhi is dunya mein Allah ta'ala ka 
dedaar nahi kiya, Hazrat Ayesha Razi Allahu Anha farmati hai "Jo shaks ye kahe k 
Muhammad Sallallahu Alaihi Wa Sallam ne apne rabb ka dedaar kiya wo jhoota 
hai. (Bukhari wa Muslim) quran majeed mein Hazrat Younus Alaihis Salaam ka 
diya gaya waqiya bhi iski tasdeek karta hai tafseel k liye mulahiza ho Surah Aaraaf 
Surah no. 7 Ayat no. 143" 


TAUHEED E ZAAT K BAAREY MEIN SHIRKIYA UMOOR 

1. Kisi farishte ya Nabi ya kisi doosri makhlooq ko Allah ta'ala ka baita ya baiti 
samajhna ya Allah ki zaat ka juzz samajhna ya Allah k noor se noor samajhna shirk 
hai. 

2. Allah ta'ala k baare main "teen mein se ek aur ek mein se teen" ka aqeedah 
rakhna shirk hai. 

3. Allah ta'ala ki zaat e ba-barkaat ki har cheez mein mojood samajhna "wahdatul 
wajood" kehlata hai us par emaan rakhna shirk hai. 

4. Bandey ka Allah ki zaat mein madgam ho jana ka aqeedah "Wahdatush 
Shahoor" kehlata hai is par emaan rakhna shirk hai. 

5. Allah ta'ala ka bandey ki zaat mein madgam ho jane ka aqeedah "Hulool" 
kehlata hai is par emaan rakhna shirk hai. 

(In tamaam point ka radd Surah Ikhlaas karti hai) 


TAUHEED E IBADAT 

IBADAT KI TAMAAM QIMEY (ZUBANI, MAALI AUR JISMAANI) SIRF ALLAH TA'ALA 
HI K LIYE MAKHSOOS HAI 

"kaho meri namaz, mere tamaam marasim abudiyat mera jeena mera marna 
sabkuch Allah ta'ala rabbul alameen k liye hai jiska koi shareek nahi usi baat ka 
mujhe hukm diya gaya hai aur sabse pehle sar ita'at jhukaane wala hu." (Surah 
Anaam Surah no. 6 Ayat no. 162-163) 

Hazrat Abdullah bin Abbas Razi Allahu Anhu riwayat karte hai k Nabi E Akram 
Sallallahu Alaihi Wa Sallam hamey quran majeed ki kisi surah ki tarah tashahud 
bhi sikhaya karte they Aap Sallallahu Alaihi Wa Sallam farmate hai "tamaam 
zubani ba'barkat ibadatey aur tamaam badni wa maali ibadatey Allah ta'ala hi k 
liye (makhsoos) hai ae Nabi Sallallahu Alaihi Wa Sallam! Aap par salamati aur Allah 
ta'ala ki rahmatey aur barkatey nazil ho, salam ho hum par aur Allah ta'ala ki naik 
bando par mein gawahi deta hu k Allah ta'ala k siwa koi ila (mabood) nahi aur 
mein gawahi deta hu k Muhammad (Sallallahu Alaihi Wa Sallam) Allah k Rasool 
hai". (Sahih Muslim, Mishkaat tash'had fasal awwal) 

NAMAZ Kl TARAH KA QAYAAM YA BE HAS WA HARKAT BA'ADAB HAATH BAAND 
KAR KHADE HONA ALLAH TA'ALA HI K LIYE MAKHSOOS HAI 

"Apni namazo ki hifazat karo aur (khaas taur par) namaz e Asr ki aur Allah ta'ala k 
saamne is tarah adab se khade ho jese farmabardaar gulaam khade hote hai". 
(Surah Baqarah Surah no. 2 Ayat no. 238) 

Hazrat Muaviyah Razi Allahu Anhu kehte hai mene Rasool Allah Sallallahu Alaihi 
Wa Sallam ko farmate hue suna hai k "Jo shaks ye pasand kare k loog uske 
saamne tasweer ki tarah (be has wa harkat aur ba'adab) khade rahey wo apni 
jagah jahannam mein bana le". (Sahih Sunan Tirmizi Hadees no. 2212) 


RUKU AUR SAJDAH ALLAH TA'ALA HI K LIYE MAKHSOOS HAI 

"Ae loogo jo emaan laye ho! ruku karo, sajdah karo aur ibdat karo apne rabb ki 
aur naik kaam karo takey falah paa sako". (Surah Hajj Surah no. 22 Ayat no. 77) 

Hazrat Qais bin Saad Razi Allahu Anhu kehte hai mein hirah (yaman ka shehar) aya 
to waha k loogo ko apne hakim k aage sajdah karte dekha mene khayal kiya k 
Rasool Allah Sallallahu Alaihi Wa Sallam (un haakimo k muqabiley mein) sajdah k 
zayada haqdaar hai chunanchey jab Rasool Allah Sallallahu Alaihi Wa Sallam ki 
khidamt e aqdas mein hazir hua to arz kiya "Ya Rasool Allah Sallallahu Alaihi Wa 
Sallam! mene hirah k loogo ko apne haakim k saamne sajdah karte dekha hai 
halankey Aap sajdah k zayada haqdaar hai" Rasool E Akram Sallallahu Alaihi Wa 
Sallam ne irshad farmaya "Accha batao agar tumhara guzar meri qabar par ho to 
kya turn meri qabar par sajdah karoge?" mene arz kiya "nahi" Nabi E Akram 
Sallallahu Alaihi Wa Sallam ne irshad farmaya "phir ab bhi mujhe sajdah na karo 
agar mein kisi ko sajdah karne ka hukm deta to aurato ko hukm deta k wo apne 
shoharo ko sajdah kare is haqq k badley mein jo Allah ta'ala ne mardo k liye 
muqarrar kiya hai". (Sahih Sunan Abu Dawood Hadees no. 1873) 

TAWAAF (SAWAB Kl NIYAT SE KISI JAGAH K GIRD CHAKKAR LAGANA) AUR 
AETAKAAF (KISI JAGAH SAWAB Kl NIYAT SE BAITHNA) SIRF ALLAH TA'ALA HI K 
LIYE MAKHSOOS HAI 

"Aur humne Ibraheem aur Ismaeel (Alaihis Salaam) ko taakeed ki thi k mere is 
ghar ko tawaaf, aetakaaf, ruku aur sajdah karne walo k liye paak saaf rakkho". 
(Surah Baqarah Surah no. 2 Ayat no. 125) 

Hazrat Abu Hurairah Razi Allahu Anhu kehte hai Rasool Allah Sallallahu Alaihi Wa 
Sallam ne farmaya: "Kisi qabr par baithne se ye behtar hai k aadmi aag k ingaarey 
par baith jaye jo uske kapde aur khaal tak ko jala de". (Sahih Muslim Kitabul 
Janaiz) 

Hazrat Abu Hurairah Razi Allahu Anhu kehte hai k Rasool Allah Sallallahu Alaihi Wa 
Sallam ne farmaya: "Qayamat us waqt tak qayam nahi hogi jab tak qabeela e doos 
ki aurato ki peethey zill khalsah k gird tawaaf na karne lage". (Muttafiqun Alih, 
Sahih Muslim Kitabul Faan) 

Wazahat: Zill Khalsah zamana e jahiliyat mein qabeela e doos ka butt tha jiske gird 
mushrik tawaaf kiya karte they. 


NAZR, NIYAAZ, MANNAT AUR CHADHAAWA SIRF ALLAH TA'ALA HI K NAAM KA 
HONA CHAHIYE 

"Beshak Allah ta'ala ne turn par murdaar, khoon, khinzeer ka goosht aur wo har 
cheez jo Allah ta'ala k alawa kisi doosre k naam kardi jaye, haraam kar diya hai". 
(Surah Baqarah Surah no. 2 Ayat no. 173) 

Hazrat Tariq bin Shihaad Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya: "Ek aadmi sirf makkhi ki wajah se jannat mein chala 
gaya aur doosra jahannam mein" Sahaba E Kiraam Razi Allahu Anhum ne arz kya 


22 



TAUHEED K MASA'IL 


"Ya Rasool Allah Sallallahu Alaihi Wa Sallam! wo kese?" Nabi E Akram Sallallahu 
Alaihi Wa Sallam ne farmaya "Do aadmi ek qabiley k paas se guzrey, us qabiley ka 
ek butt tha jis par chadhawa chadhaye bagair koi aadmi waha se nahi guzar sakta 
tha, chunanchey unme se ek shaks se kaha gaya k is butt par chadhawa chadhao, 
usne kaha k mere paas aesi koi cheez nahi, qabiley k loogo ne kaha tumhey 
chadhawa zaroor chadhaana hoga khawah makkhi hi pakad kar chadhao, musafir 
ne makkhi pakdi aur butt ki nazar kardi loogo ne use jaane diya aur wo jahannam 
mein dakhil ho gaya, qabiley k loogo ne doosre aadmi se kaha turn bhi koi cheez 
butt ki nazar karo, usne kaha mein Allah ta'ala azz wa jail k awala kisi doosre k 
naam ka chadhawa nahi chadhunga, loogo ne use qatal kar diya aur wo jannat 
mein chala gaya". (Musnad Ahmad Kitabut Tauheed) 


QURBANI SIRF ALLAH TA'ALA HI K NAAM KI DENI CHAHIYE 

"Aur jis jaanwar ko Allah ta'ala k naam par zibah na kiya gaya ho uska goosht na 
khao aesa karna fisk hai, shayateen apne sathiyo k dilo mein shukook wa 
shubhaat daalte hai takey (shayateen k saathi shirk k liye) tumse jhagda kare lekin 
agar tumne unki ita'at qubool karli to turn mushrik ho". (Surah Anaam Surah no. 6 
Ayat no. 121) 

Hazrat Ali Razi Allahu Anhu kehte hai Rasool Allah Sallallahu Alaihi Wa Sallam ne 
farmaya: "Allah ta'ala ne laanat farmayi hai us shaks par jo gairullah k naam par 
janwar zibah kare jo zameen ki hadey tabdeel kare jo apne walidayen par lanat 
kare aur jo bida'ati ko panah de". (Sahih Muslim Kitabul Azha) 


DUA SIRF ALLAH TA'ALA HI SE BARAH E RAAST MAANGNI CHAHIYE 

"Ae Nabi! mere bande jab tumse mere mutalliq puchey (to unhe bata do) k mein 
unke qareeb hi hu jab koi dua karne wala mujhse dua karta hai to mein qubool 

karta hu pas unhe chahiye k wo mera hukm maaney mujh par emaan laye takey 
raah e raast pa ley". (Surah Baqarah Surah no. 2 Ayat no. 186) 

Hazrat Nomaan bin Basheer Razi Allahu Anhu se riwayat hai k Nabi E Akram 
Sallallahu Alaihi Wa Sallam ne farmaya: "Dua ibadat hai" phir Aap Sallallahu Alaihi 
Wa Sallam ne ye aayat tilawat farmayi "Tumhara rabb kehta hai mujhse dua karo 
mein tumhari dua qubool karunga jo loog meri ibadat se muh moodte hai mein 
unhe jald hi ruswa karke jahannam mein dakhil karunga". (Sahih Sunan Tirmizi 
Hadees no. 2685) 


PANAH SIRF ALLAH TA'ALA HI SE MAANGNI CHAHIYE 

"Kaho mein panah maangta hu insaano k rabb, insano k baadshah, insaano k 
haqeeqi mabood ki, us waswasa daalne wale k shar se jo baar baar palat kar aata 
hai, jo loogo k dilo mein waswasa daalta hai, khawah wo jinno mein se ho ya 
insaano mein se". (Surah Naas Surah no. 114 Ayat no. 1-6) 

Hazrat Haula binte Hakeem Razi Allahu Anha kehti hai mene Rasool Allah 
Sallallahu Alaihi Wa Sallam ko ye farmate hue suna hai jo shaks kisi jagah thehrey 
aur ye dua padhey "Mein Allah ta'ala k mukammal kalmaat k zariye saari 
makhloqaat k shar se Allah ta'ala ki panah maangta hu" tu use us jagah se rawana 
hone tak koi cheez nuksaan nahi pahuchayegi. (Sahih Muslim Baab raqi babul 
raqeeyata bi tarbatul arz) 


TAWAKKAL AUR BHAROOSA SIRF ALLAH TA'ALA HI PAR KARNA CHAHIYE 

"Agar Allah ta'ala tumhari madad par ho to koi taakat turn par galib aane wali nahi 
aur agar wo tumhey chood de to uske baad kaun hai jo tumhari madad kar sakta 
hai bas sacchey momino ko Allah ta'ala hi par tawakkal karna chahiye". (Surah Ale 
Imran Surah no. 3 Ayat no. 160) 

Hazrat Umar bin Khattab Razi Allahu Anhu kehte hai mene Rasool Allah Sallallahu 
Alaihi Wa Sallam ko farmate hue suna hai k "Agar turn loog Allah ta'ala par 
tawakkal karo jesa tawakkal karne ka haqq hai to wo tumhey usi tarah rizk de jis 
tarah parindo ko deta hai, parindey subah khaali pait nikalte hai aur shaam ko pait 
phar kar wapas aatey hai". (Sahih Sunan Ibne Maja Hadees no. 3359) 


RAZA AUR KHUDNUDI SIRF ALLAH TA'ALA HI Kl TALAB KARNI CHAHIYE 

"Rishtedaar, miskeen aur musafir ko uska haqq ada karo yahi tarz e amal behtar 
hai un loogo k liye jo Allah ta'ala ki khushnudi chahte hai aur wahi loog falah 
paane wale hai". (Surah Room Surah no. 30 Ayat no. 38) 

Hazrat Muaviya Razi Allahu Anhu ne ummul momineen Hazrat e Ayesha Razi 
Allahu Anha ko khat likha k mujhe koi naseehat farmaiye lekin taweel (Iambi) na 
ho, chunanchey Hazrat Ayesha Razi Allahu Anha ne likha Assalamu Alaikum, Allah 
ki hamd o sana k baad, mene Rasool E Akram Sallallahu Alaihi Wa Sallam ko ye 
farmate hue suna hai "Jo shaks loogo ki naraazgi mool le kar Allah ta'ala ki raza 
dhoondta hai Allah ta'ala use loogo se mustagna kar deta hai, aur jo shaks loogo ki 
raza hasil karne k liye Allah ta'ala ki naraazgi mool leta hai Allah ta'ala use loogo k 
supurd kar deta hai" Wassalamu Alaik. (Sahih Sunan Tirmizi Hadees no. 1947) 


TAMAAM MUHABBATO PAR GALIB ALLAH TA'ALA HI KI MUHABBAT HONI 
CHAHIYE 

"Loogo mein se kuch loog aese hai jo Allah ta'ala k siwa doosro ko uska hamsar 
aur maddey muqabil banate hai, aur unse aesi muhabbat karte hai jesi muhabbat 
Allah ta'ala se karni chahiye halankey emaan wale to Allah ta'ala se toot kar 
muhabbat karte hai". (Surah Baqarah Surah no. 2 Ayat no. 165) 

Hazrat Anas Razi Allahu Anhu se riwayat hai k Nabi E Akram Sallallahu Alaihi Wa 
Sallam ne farmaya: "Jis shaks mein ye teen khaslatey hongi wo unki wajah se 
emaan ki (haqeeqi) halawat aur mithaas mehsoos karega pehli ye k Allah aur 
Rasool Sallallahu Alaihi Wa Sallam se baaqi tamaam loogo k muqabiley mein 
zayada muhabbat rakhta ho, doosri ye k kisi aadmi se Allah ta'ala k liye muhabbat 
karta ho, teesri ye k kufr jis se Allah ta'ala ne use bacha liya hai uski taraf palatna 
use itna napasand ho jitna aag mein dakhil hona". (Sahih Muslim Kitabul Emaan) 


HAR QISM K DARR AUR KHAUF PAR ALLAH TA'ALA HI KA KHAUF AUR DARR 
GALIB HONA CHAHIYE 

"Kya turn kafiro se darte ho halankey Allah ta'ala uska zayada haqdaar hai k turn 
us'se daro agar turn waqayi momin ho". (Surah Tauba Surah no. 9 Ayat no. 13) 


DEEN AUR DUNYA K TAMAAM MAAMLAAT MEIN ITA'AT SIRF ALLAH TA'ALA HI 
KI KARNI CHAHIYE 

"Humne har ummat mein ek Rasool bheja aur uske zariye sabko khabardaar kar 
diya k "Allah ta'ala ki ita'at karo aur tagooto ki ita'at se bacho uske baad unmein 
se kisi ko Allah ta'ala ne hidayat bakhshi aur kisi par gumrahi musallat ho gayi". 
(Surah Nahal Surah no. 16 Ayat no. 36) 

Hazrat Adi bin Hatim Razi Allahu Anhu se riwayat hai k mein Nabi E Arkam 
Sallallahu Alaihi Wa Sallam ki khidmat mein hazir hua aur meri gardan mein 
sooney (gold) ki saleeb thi, Aap Sallallahu Alaihi Wa Sallam ne irshad farmaya "Ae 
Adi! is butt (saleeb) ko utaar phenko" mene (us waqt) Aap Sallallahu Alaihi Wa 
Sallam ko Surah Baqarah ki ye Ayat padhte hue suna "unhone (yaani ahle kitab 
ne) apne ulama aur darwaisho ko ila (mabood) k siwa apna rabb bana liya" tab 
(Hazrat Adi k sawal k jawab mein) Aap Sallallahu Alaihi Wa Sallam ne ye aayat 
irshad farmayi k wo (Ahle kitab) apne ulama aur darwaisho ki (zahiri) ibadat na 

karte they, lekin jab ulama kisi cheez ko halaal kehte to wo use halaal jaan lete aur 
jab ulama kisi cheez ko haraam tehraatey to wo use haraam jaan lete (aur wahi 
matlab hai ulama ko Allah ta'ala k siwa rabb banane ka). (Sahih Sunan Tirmizi 
Hadees no. 2479) 


TAUHEED E IBADAT K BAARE MEIN SHIRKIYA UMOOR 

1. Allah ta'ala k alawa kisi zinda ya faut shuda nabi, wali, gaus, qutub ya abdaal k 
saamne be has wa harkat, ya adab haath baandh kar khade hona shirk hai. 

2. Allah ta'ala k alawa kisi zinda ya faut shuda nabi, wali, gaus, qutub ya abdaal k 
saamne ruku ki tarah jhukna ya sajdah karna shirk hai. 

3. Kisi mazaar par sawaab ki niyat se kam ya zayada waqt k liye qayam karna ya 
mujawar ban kar baithna ya tawaaf karna shirk hai. 

4. Allah ta'ala k alawa kisi zinda ya faut shuda nabi, wali, gaus, qutub ya abdaal 
wagairah se dua maangna ya unhe dua mein waseela banana shirk hai. 

5. Musibat ya takleef mein Allah ta'ala k siwa kisi zinda ya faut shuda nabi, wali, 
gaus, qutub ya abdaal wagirah ko pukaarna unse faryaad karna unse panah talab 
karna shirk hai. 

6. Allah ta'ala k alawa kisi zinda ya faut shuda nabi, wali, gaus, qutub aya badaal 
wagairah k naam ka janwar zibah karna ya unke naam ki nazar, niyaaz dena ya 
unki mannat maan'na ya chadhawa chadhana shirk hai. 

7. Dunya ya aakhirat mein nuqsaan k dar se Allah ta'ala k muqabiley mein kisi faut 
shuda nabi, wali, gaus, qutub ya abdaal wagairah se darna shirk hai. 

8. Dunya ya aakhirat mein kaamyabi k husool k liye Allah ta'ala k muqabiley mein 
kisi faut shuda nabi, wali, gaus, qutub ya abdaal wagairah ki raza hasil karna shirk 
hai. 

9. Allah ta'ala k muqabiley mein kisi zinda ya faut shuda nabi, wali, gaus, qutub ya 
abdaal wagairah se badhkar muhabbat karna shirk hai. 

10. Allah ta'ala k bajaye kisi faut shuda nabi, wali, guas, qutub ya abdaal wagairah 
partawakkal karna shirk hai. 

11. Allah ta'ala k muqarrar qardah halaal wa haraam k muqabiley mein kisi wali, 
gaus, qutub, abdaal ya murshid kisi mazhabi rehnuma ya kisi siyaasi leader ya kisi 
Parliament ya kisi assembly wagairah k mutayyin karda halaal wa haraam par 
amal karna shirk hai. 


TAUHEED E SIFAAT 

KAINAAT KI HAR CHEEZ KA HAQEEQI MALIK AUR BAADSHAH SIRF ALLAH TA'ALA 
HI HAI 

"Wo Allah ta'ala hi hai jiske alawa koi ila (mabood) nahi wo baadshah hai nihayat 
muqaddas hai, sarasar salamati aur aman dene wala, nigehbaan, sab par gaalib, 
zabardast badayi wala, paak hai Allah ta'ala us shirk se jo loog kar rahe hai". 
(Surah Hashr Surah no. 59 Ayat no. 23) 

Hazrat Abdullah bin Umar Razi Allahu Anhu kehte hai Rasool Allah Sallallahu Alaihi 
Wa Sallam ne farmaya: "Qayamat k rooz Allah ta'ala aasmaano ko lapaitega phir 
unhe apne daaye hath mein lega phir farmayega mein hu baadshah aaj kaha hai 
(dunya mein) bade ban'ne wale aur takabbur karne wale? phir zameeno ko apne 
baaye hath main lapait lega". (Sahih Muslim, Mishkaat Kitabul Faan) 


28 


TAUHEED K MASA'IL 


KAINAAT MEIN HUKUMAT AUR TAMAAM IKHTAYARAAT SIRF ALLAH TA'ALA HI 
K PAAS HAI 


"Hukm dena sirf Allah ta'ala hi ka haq hai usi ne hukm diya hai k uske siwa kisi ki 
ibadat na ki jaye, yahi seedha raasta hai lekin aksar loog nahi jaante". (Surah 
Yousuf Surah no. 12 Ayat no. 40) 

Hazrat Abdullah bin Abbas Razi Allahu Anhu se riwayat hai k Nabi E Akram 
Sallallahu Alaihi Wa Sallam ne Hazrat Jibraeel Alaihis Salaam se farmaya: "Turn 
jitni martaba hamare paas aatey ho us se zayada martaba kyu nahi aate? is par ye 
aayat nazil hue "Ae Nabi hum tumhare rabb k hukm k bagair nahi aatey jo kuch 
hamare aagey aur pichey hai neez jo kuch uske darmiyaan hai uska malik wahi hai 
aur tumhara rabb boolne wala nahi" ye ayat Rasool E Akram Sallallahu Alaihi Wa 
Sallam k mutaalbey ka jawab thi (jo Aap Sallallahu Alaihi Wa Sallam ne Hazrat 
Jibraeel Alaihis Salaam se kiya tha). (Sahih Bukhari Kitabut Tauheed) 

Wazahat: Mazkoora Ayat Surah Maryam Surah no. 19 Ayat no. 64 ki hai. 


NAZM E KAINAAT AUR UMOOR E KAINAAT KA MUDABBIR SIRF ALLAH TA'ALA HI 
HAI 

"Wo Allah hi hai jisne aasmano ko aese satoono k bagair qayam kiya jo tumko 
nazar nahi aatey hai phir wo arsh par julu (qaayam) farma hua, sooraj aur chaand 
ko (ek kanoon ka) paband banaya, (kainaat ki) har cheez (uske hukm se) ek waqt 
muqarrar tak k liye chal rahi hai Allah ta'ala hi (kainaat k) saare umoor ki tadbeer 
farma raha hai, Allah ta'ala (apni tauheed ki) nishaniya khool khool kar bayan kar 
raha hai takey turn apne rabb se mulaqaat ka yaqeen kar lo". (Surah Raad Surah 
no. 13 Ayat no. 2) 

Hazrat Abu Hurairah Razi Allahu Anhu kehte hai Rasool E Akram Sallallahu Alaihi 
Wa Sallam ka irshad e mubarak hai k "Allah ta'ala azz wa jail farmata hai ibne 

Adam zamaney ko gaali deta hai halankey wo zamana to mein hu din raat mere 
qabzey qudrat mein hai". (Sahih Muslim Kitabul Faaz minal Adab) 


ZAMEEN AUR AASMAAN K TAMAAM KHAZAANO KA MALIK SIRF ALLAH TA'ALA 
HI HAI 

"Ae Nabi! in se kaho mein tumse ye nahi kehta k mere paas Allah ta'ala k 
khazaane hai na mein gaib ka ilm rakhta hu aur na ye kehta hu k mein farishta hu 
mein to sirf us wahi ki pairvi karta hu jo mujh par nazil ki jaati hai phir unse pucho, 
kya andha aur aanhko wala dono barabar ho sakte hai? kya turn gaur nahi karte". 
(Surah Anaam Surah no. 6 Ayat no. 50) 

Hazrat Abu Hurairah Razi Allahu Anhu se riwayat hai k Rasool Allah Sallallahu 
Alaihi Wa Sallam ne farmaya: "Allah ta'ala ka haath bhara hua hai kharch karne se 
usme kami nahi aati raat din uski bakhshish jaari hai" Aap Sallallahu Alaihi Wa 
Sallam ne farmaya "Zara gaur karo zameen wa aasman ki takhleeq par Allah ta'ala 
ne kitna kharch kiya lekin us se uske khazane mein kuch bhi kami nahi hui". (Sahih 
Bukhari Kitabut Tauheed) 


QAYAMAT K ROOZ SIFARISH KARNE KI IJAZAT DENE YA NA DENE NEEZ SIFARISH 
QUBOOL KARNE YA NA KARNE KA SARA IKHTAYAAR SIRF ALLAH TA'ALA HI KO 
HOGA 

"Kya Allah ko chood kar un loogo ne doosro ko sifarishi bana rakkha hai? unse 
kaho wo sifarish karenge khawah unke ikhtayaar mein kuch bhi na ho aur khawah 
wo (murdey tumhari baatey) samajhte bhi na ho kaho sifarish saari ki saari Allah 
ta'ala k ikhtayaar mein hai (jise chaahe ijazat de jise chahey na de aur jiski sifarish 
chahe qubool kare jiski chahey na qubool kare) aasmano aur zameen ki baadshahi 
ka wahi malik hai phir usi ki taraf turn sab (marne k baad) paltaaye jane wale ho". 
(Surah Zumur Surah no. 39 Ayat no. 43-44) 

Hazrat Anas Razi Allahu Anhu se riwayat hai k Rasool Allah Sallallahu Alaihi Wa 
Sallam ne farmaya: "Allah ta'ala qayamat k din loogo ko ikattha karega kahenge k 
apne parwardigaar k huzoor kisi ki sifarish karwani chahe takey wo us takleef 
jahannam se nijaat dila de chunanchey loog Hazrat Aadam Alaihis Salaam k paas 
ayenge aur kahenge Aap wo hai jise Allah ta'ala ne apne haatho se banaya aur 
phir usme apni rooh phunki farisho ko hukm diya k Aapko sajdah kare lihaza 
hamare rabb k huzoor hamare liye sifarish kare, Hazrat Aadam Alaihis Salaam 
kahenge mein is layak kaha aur apni khataye yaad karenge loogo se kahenge Aap 
loog Hazrat Nooh Alaihis Salaam k paas jao wo pehle Rasool they jinhey Allah 
ta'ala ne bheja, loog unke paas (sifarish ka mutalba le kar) jayenge wo kahenge 
mein is layak nahi aur apni khataye yaad karenge aur loog se kahenge k turn 
Ibraheem Alaihis Salaam k paas jao unhe Allah ta'ala ne apna doost banaya hai, 
loog Ibraheem Alaihis Salaam k paas jayenge aur wo kahenge mein is layak nahi 
aur apni khataye yaad karenge Ibraheem Alaihis Salaam kahenge turn Moosa 
Alaihis Salaam k paas jao unse Allah ta'ala ne kalaam kiya hai chunchey loog 
Hazrat Moosa Alaihis Salaam k paas jayenge wo kahenge mein is layak kaha aur 
apni khataye yaad karenge Moosa Alaihis Salaam kahenge turn loog Isa Alaihis 
Salaam k paas jao chunanchey loog Isa Alaihis Salaam k paas ayenge wo bhi 
kahenge mein is layak kaha albatta turn loog Muhammad Sallallahu Alaihi Wa 
Sallam k paas jao Allah ta'ala ne unke agley pichley saare gunah maaf kar rakkhey 
hai chunanchey loog mere paas ayenge aur mein apne rabb se haziri ki ijazat talab 
karunga jab mein Allah ta'ala ko dekhunga to sajdey mein gir jaunga jab tak Allah 
ta'ala chahega mujhe sajdeh mein pada rehne dega phir farmayega "Ae 
Muhammad Sallallahu Alaihi Wa Sallam sar uthao aur maango diya jayega, baat 
kaho to suni jayegi, sifarish karo to maani jayegi, chunanchey (ijazat milne k baad) 
apna sar sajdey se uthaunga aur apne rabb ki wo hamd wa sana karunga jo us 
waqt Allah ta'ala mujhe sikhlayega uske baad (loogo k liye) sifarish karunga 
chunanchey mere liye hadd muqarrar kardi jayegi us hadd k andar jo loog honge 
(sirf) unko jahannam se nikaal kar bahisht (jannat) mein le jaunga phir mein 
dobara apne rabb k huzoor hazir hounga aur usi tarah sajdey mein gir jaunga 
chunanchey teesri ya choothi baar mein arz karunga "Parwardigaar! ab to 
jahannam se wahi loog baaqi reh gaye hai jo quran k hukm k mutabiq hamesha 

hamesha jahannam mein rehne wale hai (yaani kafir aur mushrik)". (Sahih Bukhari 
Kitabur Riqaaq) 


QAYAMAT K ROOZ JAZA WA SAZA DENE KA IKHTAYAAR SIRF ALLAH TA'ALA HI 
KO HOGA 

"Allah ta'ala kafiro k muamaley mein Nooh Alaihis Salaam aur Loot Alaihis Salaam 
ki beewiyo ko bataur misaal paish karta hai wo hamare 2 saaleh bando ki zojiyat 
mein thi magar unhone apne un shoharo se khayanat ki (yaani kafiro se saaz baaz 
ki) aur wo dono (yaani Nooh Alaihis Salaam aur Loot Alaihis Salaam) Allah ta'ala k 
muqabaley mein un (beewiyo) k kuch bhi kaam na aa sakey dono se keh diya gaya 
k jao aag mein jaane walo k saath turn bhi (aag mein) chali jao". (Surah Tahreem 
Surah no. 66 Ayat no. 10) 

Hazrat Abu Hurairah Razi Allahu Anhu se riwayat hai k Rasool E Akram Sallallahu 
Alaihi Wa Sallam par jab (quran majeed ki) ye aayat nazil hui "Ae Muhammad 
Sallallahu Alaihi Wa Sallam! apne rishtedaaro ko (qayamat se) darao to Aap 
Sallallahu Alaihi Wa Sallam ne khade ho kar farmaya Ae quraish k loogo! ya aesa 
hi koi jumla kaha, apni jaaney bachao (qayamat k din) Allah ta'ala k saamne mein 
tumhare kisi kaam nahi aa sakunga ae abd e Munaaf k baito! (qayamat k rooz) 
Allah ta'ala k saamne mein tumhare kisi kaam nahi aa sakunga ae Abbas bin Abdul 
Muttalib mein Allah ta'ala k saamne tumhare kisi kaam na aa sakunga Ae Safeeya 
Rasool Allah Sallallahu Alaihi Wa Sallam k phoopi! mein Allah ta'ala k saamne 
tumhare kisi kaam nahi aa sakunga aur ae Fatima binte Muhammad Sallallahu 
Alaihi Wa Sallam! (dunya mein) mere maal se jo chaho maanglo (lekin qayamat k 
rooz) Allah ta'ala k saamne tumhare kisi kaam nahi aa sakunga". (Sahih Bukhari 
Kitabut Tafseer) 

GUNAH MAAF KARNE YA NA KARNE KA IKHTAYAAR SIRF ALLAH TA'ALA HI KO 
HAI 


"Ae Nabi! khawah un (munafiko) k liye maafi darkhwast karo ya na karo (ek hi 
baat hai) agar turn sattar (70) martaba bhi unhe maaf karne ki darkhwast karoge 
to Allah ta'ala unhe hargiz maaf nahi karega is liye k unhone Allah ta'ala aur uske 
Rasool Sallallahu Alaihi Wa Sallam k saath kufr kiya aur Allah ta'ala faasiq loogo ko 
hidayat nahi deta". (Surah Tauba Surah no. 9 Ayat no. 80) 

Hazrat Ummey Ala Ansariya Razi Allahu Anha kehti hai k Rasool Allah Sallallahu 
Alaihi Wa Sallam ne farmaya "Allah ki qasam! mein nahi jaanta halankey mein 
Allah ka Rasool hu (marne k baad) mere saath kya muamla hoga". (Sahih Bukhari 
Kitabul Jana'iz) 


MASHEEYAT AUR IRADEY KI TAKMEEL KA IKHTAYAAR SIRF ALLAH TA'ALA HI K 
PAAS HAI 

ALLAH TA'ALA APNI MASHEEYAT AUR IRAADAH POORA KARNE K LIYE KISI 
DOOSRE KI MASHEEYAT YA IJAZAT KA MOHTAAJ NAHI 


"Allah ta'ala jab kisi kaam ka irada karta hai to uska kaam bas ye hai k use hukm 
de ho ja aur wo ho jata hai". (Surah Yaseen Surah no. 36 Ayat no. 82) 

Hazrat Abdullah bin Abbas Razi Allahu Anhu se riwayat hai k ek aadmi Rasool Allah 
Sallallahu Alaihi Wa Sallam ki khidmat mein hazir hua aur guftagu karte hue kaha 
"Jo Allah ta'ala chahey aur Aap chahey" Rasool Allah Sallallahu Alaihi Wa Sallam 
ne farmaya "Kya toone mujhe Allah ta'ala ka shareek bana liya hai" (ek riwayat 
mein hamsar k alfaaz hai) Aap Sallallahu Alaihi Wa Sallam ne irshad farmaya 
"(aesa na karo) balkey yu kaho jo Allah ta'ala chahey". (Silsila Ahadees E Saheeya 
Hadees no. 139) 

SHARIYAT SAAZI, HALAAL WA HARAAM JAYEZ WA NA'JAYEZ K TA'AYEEN KA 
IKHTAYAAR SIRF ALLAH TA'ALA HI KO HAI 

"Ae Nabi! turn kyu us cheez ko haraam karte ho jo Allah ta'ala ne tumhare liye 
halal ki hai, (kya) turn apni beewiyo ki khushi chahte ho? Allah ta'ala bakhshaney 
wala raham farmane wala hai". (Surah Tahreem Surah no. 66 Ayat no. 1) 


ILM E GHAIB SIRF ALLAH TA'ALA HI KO HAI 

"Ae Nabi Sallallahu Alaihi Wa Sallam unse kaho mein apni zaat k liye kisi nafa aur 
nuksan ka ikhtayaar nahi rakhta Allah ta'ala hi jo kuch chahta hai hota hai aur agar 
mujhe ghaib ka ilm hota to mein bahut se faidey apne liye hasil kar leta aur mujhe 
kabhi koi nuksan na pahunchta, mein to mehaz ek khabardaar karne wala hu aur 
khushkhabri sunane wala hu un loogo k liye jo meri baat suney". (Surah Aaraf 
Surah no. 7 Ayat no. 188) 

Hazrat Abu Hurairah Razi Allahu Anhu farmate hai k ek rooz Raool E Akam 
Sallallahu Alaihi Wa Sallam Sahaba e Kiraam Razi Allahu Anhum k darmiyaan 
tashreef farma they k ek shaks aya aur arz kiya "Ya Rasool Allah Sallallahu Alaihi 
Wa Sallam! qayamat kab ayegi?" Aapne farmaya "jis se puch rahe ho wo puchne 
wale se jayada nahi jaanta han albatta mein tujhe uski nishaniya bata deta hu 
(pehli nishani ye hai k) jab aurat apna malik janey to ye qayamat ki nishaniyo mein 
se hai (doosri nishani ye hai k) jab barhana badan aur barhana pao phirne wale 
loog sardaar baney to ye qayamat ki nishaniyo mein se hai (teesri nishani ye hai k) 
jab raiwad charaney wale bade bade mehal taameer kare to ye qayamat ki 
nishaniyo mein se hai (phir farmaya) qayamat to un paanch cheezo mein se hai 
jinka ilm Allah ta'ala k siwa kisi no nahi, phir Aap Sallallahu Alaihi Wa Sallam ne ye 
aayat tilawat farmayi "INNALLAHA INDAHU ILMUS SAA'AH (Surah Luqman Surah 
no. 31 Ayat no. 34)" 

Tarjuma: 1. qayamat ka waqt sirf Allah ta'ala hi jaanta hai 

2. Wahi baarish barsaata hai 

3. wahi jaanta hai reham e maadar mein kya hai? 

4. koi shaks ye nahi jaanta kal kya karega aur 

5. koi shaks ye nahi jaanta k use konsi jagah maut ayegi, beshak Allah ta'ala har 
baat jaan'ne wal aar ba'khabar hai". (Sahih Muslim Kitabul Emaan) 

Wazahat: "Aurat apna malik janey" ka matlab ye hai k aulad apne walidayn ki is 
qadr nafarmaan hogi k unke saath gulaamo aur loondiyo jesa sulook karegi. 


HAR WAQT AUR HAR JAGAH BANDO KI DUA SUN'NE WALA SIRF ALLAH TA'ALA 
HI HAI 

HAR JAGAH HAZIR NAZIR (APNI QUDRAT AUR ILM K SAATH) SIRF ALLAH TA'ALA 
HI HAI 

"Aur ae Nabi mere bandey jab tumse mere mutalliq puchey to unhe bata do k 
mein unse qareeb hi hu pukaarne wala jab mujhe pukaarta hai mein uski pukaar 
sunta hu aur jawab deta hu lihaza unhe chahiye k meri dawat par labbaik kahe aur 
mujh par emaan laye takey loog raah e raast pa ley". (Surah Baqarah Surah no. 2 
Ayat no. 186) 

"Aur Allah ta'ala tumhare saath hai jaha bhi turn ho aur jo kaam bhi turn karte ho 
use wo dekh raha hai". (Surah Hadeed Surah no. 57 Ayat no. 4) 

Hazrat Abu Musa Razi Allahu Anhu se riwayat hai k hum Nabi E Akram Sallallahu 
Alaihi Wa Sallam k saath ek safar mein they loog buland aawaaz se takbeer kehne 
lagey to Aap Sallallahu Alaihi Wa Sallam ne farmaya: "Apni jaano par narmi karo, 
(yaani anpi aawaaz nichi rakkho) kyunki turn kisi behrey ya gayib ko nahi pukaar 
rahe ho balkey use pukaar rahe ho jo (har jagah) sun'ne wala hai tumhare 

nazdeek hai aur (har waqt apne ilm aur qudrat k sabab) tumhare saath hai". 
(Sahih Muslim Kitabuz zikr wa dua) 


DILO MEIN CHUPEY BHAID SIRF ALLAH TA'ALA HI JAANTA HAI 

"Turn loog khawah aahista baat karo ya unchi aawaaz se (Allah ta'ala k liye yaksa 
hai kyunki) wo dilo k bhaid jaanta hai, kya wahi na jaanega jisne loogo ko paida 
kiya hai? halankey wo poshida baato se bhi ba'khabar hai". (Surah Mulk Surah no. 
67 Ayatno. 13-14) 

Hazrat Anas Razi Allahu Anhu se riwayat hai k Nabi E Akram Sallallahu Alaihi Wa 
Sallam maheena bhar ruku k baad qunoot padhte rahe jime banu saleem k qaba'il 
k liye bad'dua farmate rahe Hazrat Anas Razi Allahu Anhu kehte hai k Aap 
Sallallahu Alaihi Wa Sallam ne chalees (40) qura (yaani ulama) ko baaz mushriko k 
paas (deen sikhaane k liye) bhejey banu saleem k loog muqabile mein utar aye aur 
un qura ko qatal kar daala halankey banu saleem aur Nabi E Akram Sallallahu 
Alaihi Wa Sallam k darmiyaan ahad tha (lekin banu saleem ne gaddari ki) Hazrat 
Anas Razi Allahu kehte hai mene Nabi E Akarm Sallallahu Alaihi Wa Sallam ko itna 
ranjeeda kabhi nahi dekha jitan us maoukey par dekha tha. (Sahih Bukhari Kitabul 
Jihaad was Sabr) 


DEEN WA DUNYA KI TAMAAM BHALAIYA SIRF ALLAH TA'ALA HI K HAATH MEIN 
HAI JISE CHAHTA HAI ATA KARTA HAI JIS'SE CHAHTA HAI CHEEN LETA HAI 

"Kaho ae Allah! kainaat k baadshah, tu jise chahey hukumat de, jis'se chahey 
cheen le jise chahaye izzat bakhshey jisko chahey zaleel kare, bhalayi tere 
ikhtiyaar mein hai, beshak tu har cheez par qadir hai". (Surah Ale Imran Surah no. 
3 Ayat no. 36) 

Hazrat Anas Razi Allahu Anhu farmate hai Nabi E Akram Sallallahu Alaihi Wa 
Sallam ye dua ba’kasrat maanga karte they "RABBANA AATINA FID DUNYA 
HASANATAU WAFIL AAKHIRATI HASANATAU WA QINA AZAABAN NAAR" "Ya 
Allah! hame duya mein bhi bhalayi ata farma aur aakhirat mein bhi hame aag k 
azaab se bacha le". (Muttafiqun Alai, Mishkaat baab jamey dua fasal awwal) 


DILO KO PHAIRNE WALA SIRF ALLAH TA’ALA HI HAI 

"Ae loogo jo emaan laye ho, Allah ta’ala aur uske Rasool ki pukaar par labbaik 
kaho jab k Rasool tumhe us cheez ki taraf bulata hai jo tumhey zindagi bakhshne 
wali hai aur jaan rakko k Allah ta’ala bandey aur uske dil k darmiyaan hayil hai aur 
usi ki taraf turn ikatthey kiye jaoge". (Surah Anfaal Surah no. 8 Ayat no. 42) 

Hazrat Shahar bin Hoshab Razi Allahu Anhu kehte hai mene ummul momineen 
hazrat e Salma Razi Allahu Anha se arz kiya "Rasool E Akram Sallallahu Alaihi Wa 
Sallam jab aap k paas hote to konsi dua sabse zayada padhte? Hazrat Ummul 
Momineed Salma Razi Allahu Anha ne farmaya "Aap Sallallahu Alaihi Wa Sallam ki 
zayada tar dua ye hoti "YA MUQALLABIL QULOOBI SABBAT QALBI ALA DEENIKA" 
(Ae loogo k phairne wale mera dil apne deen par jama de) mein (ummey Salma) 
ne arz kiya "Ya Rasool Allah Sallallahu Alaihi Wa Sallam! Aap aksar ye dua kyu 
maangte hai aapne irshad farmaya: Ae Ummey Salma! koi aadmi aesa nahi jiska 
dil Allah ta'ala ki do ungliyo k darmiyaan na ho phir jise wo chaahta hai (deen e 
haqq par) qayam rakhta hai jise chahta hai (raah e raast) se hata deta hai". (Sahih 
Sunan Tirmizi Hadees no. 2792) 

RIZK DENE AUR NA DENE WALA SIRF ALLAH TA'ALA HI HAI 

RIZK MEIN TANGI YA FARAKHI KARNE WALA BHI SIRF ALLAH TA'ALA HI HAI 

"Aur apni aulaad ko gurbat k darr se qatal na karo hum unhe bhi rizk denge aur 
tumhe bhi, darhaqeeqat aulaad ka qatal ek bada gunah hai". (Surah Bani Israeel 
Surah no. 17 Ayat no. 31) 

"Ae Nabi inse kaho mera rabb jise chahta hai kushaada rizk deta hai jise chahta 
hai tang deta hai lekin aksar loog (iski haqeeqat) nahi jaante". (Surah Saba Surah 
no. 34 Ayat no. 36) 

Hazrat Abuzarr Razi Allahu Anhu se riwayat hai k Nabi E Akram Sallallahu Alaihi 
Wa Sallam jo Ahadees Allah ta'ala se riwayat karte hai (unmey se ek ye hai) k Allah 
ta'ala farmata hai "Ae mere bando! turn sab bhookey ho siwaye uske jise mein 
khilau pas mujse khana maango mein tumhey khilaunga, ae mere bando turn sab 
nangey ho siwaye uske jise mein pehnaau pas turn mujhse libaas maango mein 
tumhey (libaas) pehnaaunga". (Sahih Muslim Baab fi tahreemul zulm) 


AULAAD DENE YA NA DENE WALA SIRF ALLAH TA'ALA HI HAI 
BAITEY AUR BAITIYA DENE WALA SIRF ALLAH TA'ALA HI HAI 

"Allah ta'ala zameen aur aasmaan ki baadshahi ka malik hai jo kuch chaahta hai 
paida karta hai jise chahta hai ladkiya deta hai jise chahta hai ladkey deta hai jise 
chahta hai ladkey aur ladkiya mila jula kar deta hai aur jise chahta hai baanj kar 
deta hai wo sab kuch jaanta hai aur har cheez par qaadir hai". (Surah Shura Surah 
no. 42 Ayat no. 49-50) 

Ibne Shahaab kehte hai k Rasool Allah Sallallahu Alaihi Wa Sallam ne Hazrat 
Ruqaiyya Razi Allahu Anha binte Muhammad Sallallahu Alaihi Wa Sallam k baad 
unki behan Hazat Ummey Kulsoom Razi Allahu Aaha binte Muhammad Sallallahu 

Alaihi Wa Sallam ka nikah bhi Hazrat Usman bin Affan Razi Allahu Anhu se hi kar 
diya, Hazrat Ruqaiya Razi Allahu Anha Hazrat Usman Razi Allahu Anhu k aqd e 
nikah mein hi faut hui lekin unke han koi aulaad na hui. (Tabraani Hadees no. 75) 


SEHAT AUR SHIFA DENE WALA SIRF ALLAH TA'ALA HI HAI 

"Allah ta'ala ne mujhe paida kiya wahi meri rehnumayi farmata hai wahi mujhe 
khilaata hai aur pilaat hai aur jab mein bimaar ho jata hu to mujhe shifa deta hai 
wahi mujhe maut dega aur phir dobaara zindagi bakhshega usi se mein ummed 
rakhta hu k rooz e jaza meri khata maaf farmayega". (Surah Shu'ara Surah no. 26 
Ayat no. 78-82) 

Hazrat Ayesha Razi Allahu Anha farmati hai Nabi E Akram Sallallahu Alaihi Wa 
Sallam baaz bimaar loogo k jism par dahina haath phairte aur ye dua farmate 
"AZHIBIL BAASA RABBAN NAASI WASH FI ANTASH SHAAFI LA SI FA' A ILLA 
SHIFA'UKA SHIFA'AN LA YUGAADIRU SAQAMA" yaani "Ae loogo k rabb! bimaari 
door farma aur shifa inayat kar kyunki tu hi shifa dene wala hai asal shifa wahi hai 
jo tu inayat farmaye aesi sehat ata farma k kisi qism ki bimaari baaqi na rahey". 
(Sahih Bukhari Kitabut Tibb) 


HIADAYAT DENA SIRF ALLAH ATA'ALA HI K IKHTAYAAR MEIN HAI 

"Ae Nabi turn jise chaho use hidayat nahi de sakte lekin Allah jise chahta hai 
hidayat deta hai aur Allah ta'ala un loogo se khoob wakif hai jo hidayat qubool 
karne wale hai". (Surah Qasas Surah no. 28 Ayat no. 56) 

Hazrat Abuzarr Razi Allahu Anhu se riwayat hai k jin hadeeso mein Nabi E Akram 
Sallallahu Alaihi Wa Sallam Allah ta'ala se riwayat karte hai unme se ek ye hai k 
Allah ta'ala farmata hai "Ae mere bando! turn sab gumraah ho siwaye uske jise 

mein hidayat du pas mujhse hidayat maango mein tumhey hidayat dunga". (Sahih 
Muslim Kitabul llm Baab Tahreemul llm) 


NAIKI KARNE AUR GUNAH SE BACHNE Kl TOFEEK DENE WALA SIRF ALLAH 
TA'ALA HI HAI 

"Hazrat Shuyeb Alaihis Salaam ne apni qaum se kaha, mein apni istata'at k 
mutabiq islaah karna chahta hu aur jo kuch karna chahta hu uska sara inhasaar 
Allah ta'ala ki tofeek par hai usi par mene bharosa kiya hai aur usi ki taraf ruju 
karta hu". (Surah Hood Surah no. 11 Ayat no. 88) 

Hazrat Muaaz bin Jabal Razi Allahu Anhu farmate hai Rasool Allah Sallallahu Alaihi 
Wa Sallam ne mera haath pakad kar farmaya "Ae Muaaz! Allah ta'ala ki qasam 
mujhe turn se bahut muhabbat hai, phir Aap Sallallahu Alaihi Wa Sallam ne irshad 
farmaya "Ae Muaaz! mein tujhe taakeed karta hu k kisi (farz) namaz k baad ye 
kalmaat kehna na choodna "ALLAHUMMA INNI ZIKRIKA WA SHUKRIKA WA HUSNI 
IBAADATIK" Yani "Ya Allah! mujhe, shukr aur behtareen ibadat karne ki tofeeq ata 
farma". (Abu Dawood Kitabul Witr Hadees no. 1522) 


NAFA AUR NUKSAAN KA MALIK SIRF ALLAH TA'ALA HI HAI 
TAQDEER KA MALIK SIRF ALLAH TA'ALA HI HAI 

"(Ae Nabi Sallallahu Alaihi Wa Sallam) in munafiko se kaho kaun hai jo tumhare 
muamaley mein Allah ta'ala k faisley ko rookne ka kuch bhi ikhtayaar rakhta hai 
agar wo tumhey nuksaan pahuchana chahey ya nafa pahuchana chahye? tumhare 
aamaal se Allah ta'ala poori tarah ba'khabar hai". (Surah Fatah Surah no. 48 Ayat 
no. 11) 

Hazrat Abdullah bin Abbas Razi Allahu Anhu kehte hai ek din mein Nabi E Akram 
Sallallahu Alaihi Wa Sallam k pichey (sawaar) tha Aap Sallallahu Alaihi Wa Sallam 

ne irshad farmaya "Ae ladkey mein tujhey chand kalmey sikhata hu (jo ye hai) 
Allah ta'ala k ahkaam ki hifazat kar Allah ta'ala (deen wa dunya k fitno mein) 
tumhari hifazat farmayega, Allah ta'ala ko yaad kar tu, to use apne saath payega, 
jab sawal karna ho to sirf Allah ta'ala se sawal kar, jab madad maangni ho to sirf 
Allah ta'ala se maang, aur acchi tarah jaan le k agar saare loog tujhe nafa 
pahuchaane k liye ikatthey ho jaye to kuch bhi nafa nahi pahucha sakenge siwa e 
uske jo Allah ta'ala ne tumhare liye likh diya hai aur agar saare loog tujhe nuksaan 
pahuchaana chahey to tujhey kuch bhi nuksan nahi pahucha sakenge siwa e uske 
jo Allah ta'ala ne tumhare liye likh diya hai, qalam (taqdeer likhne wale) utha liye 
gaye hai aur saheefey jinme taqdeer likhi gayi hai khushk ho chukey hai". (Sahih 
Sunan Tirmizi juzz e Saani) 

Wazahat: Taqdeer ki do qismey hai pehli taqdeer e mubram (yaani faisla kun) ye 
kisi soorat mein nahi badalti, doosri tadeer e mu'allaq ye dua karne se badal jaati 
hai, aur uske baare mein bhi Allah ta'ala k han likha ja chuka hai falah shaks ki 
falah taqdeer falah dua karne se badal jayegi, taqdeer k baare hi mein Rasool E 
Akram Sallallahu Alaihi Wa Sallam ka irshad e mubarak hai "Taqdeer nahi badali 
magar dua se". 


ZINDAGI AUR MAUT SIRF ALLAH TA'ALA HI K HAATH MEIN HAI 

"Wo Allah ta'ala hi hai jo zinda karta hai aur maarta hai aur jab kisi baat ka faisla 
kar leta hai to bas ek hukm deta hai k ho ja aur wo ho jata hai". (Surah Momin 
Surah no. 40 Ayat no. 68) 

Hazrat Jabir Razi Allahu Anhu se riwayat hai k gazwa zaatir riqa'a mein hum Rasool 
Allah Sallallahu Alaihi Wa Sallam k saath they (dooran e safar) ek ghaney saaye 
wala darakht aya jise humne Rasool Allah Sallallahu Alaihi Wa Sallam k (aaraam k 
liye) chood diya itne mein ek mushrik aadmi aya aur Rasool Allah Sallallahu Alaihi 
Wa Sallam ki talwar jo, darakht k saath latak rahi thi, soont kar boola "Kya turn 
mujh se darte ho (ya nahi)?" Aap Sallallahu Alaihi Wa Sallam ne irshad farmaya 

"Nahi" mushrik kehne laga tumhey mujhse kaun bachayega? Aap Sallallahu Alaihi 
Wa Sallam ne irshad farmaya "Allah" ise Bukhari ne riwayat kiya hai, Abu Bakr 
Ismaeel ne apni Sahih mein ye baat bhi riwayat ki hai (k jab) mushrik ne kaha 
"tumhey mujhse kaun bachayega to Aap Sallallahu Alaihi Wa Sallam ne irshad 
farmaya "Allah" is par talwar mushrik k haath se choot kar nichey gir padhi aur 
Rasool Allah Sallallahu Alaihi Wa Sallam ne utha li phir Aap Sallallahu Alaihi Wa 
Sallam ne pucha "Tujhey mujh se kaun bachayega?" mushrik ne kaha "Turn behtar 
pakadne wale bano" (yaani mujh par raham karo aur chood do) (Riyazus Saliheen 
Baab fi yaqeen wa tawakkal hadees no. 267) 


TAUHEED E SIFAAT K BAARE MEIN SHIRKIYA UMOOR: 

1. Umoor e qainaat aur nizm e kainaat ki tadbeer mein Allah ta'ala k siwa kisi 
doose Nabi, wali, gaus, qutub ya abdaal ko shareek samajhna shirk hai. 

2. Zameen wa aasman k tamaam khazano mein tasarruf ka ikhtayaar sirf Allah 
ta'ala ko hai is mein kisi Nabi, wali, gaus, qutub ya abdaal ko shareek samajhna 
shirk hai. 

3. Qayamat k rooz kisi ko sifarish kane ki ijazat dene ya na dene, sifarish qubool 
karne ya na karne, kisi ko sawab ya azaab dene, kisi ko pakadne ya choodne ka 
ikhtayaar sirf Allah ta'ala ko hoga, Allah ta'ala k is ikhtayaar mein kisi Nabi, wali, 
gaus, qutub ya abdaal ko shareek samajhna shirk hai. 

4. Gaib ka ilm rakhne wala aur har jagah hazir wa naazir sirf Allah ta'ala hi hai kisi 
Nabi, wali, gaus, qutub ya abdaal ko shareek samajhna shirk hai. 

5. Dilo ko phairne wala, hidayat dene wala, naiki ki tofeed dene wala sirf Allah 
ta'ala hi hai kisi Nabi, wali, gaus, qutub ya abdaal ko shareek samajhna shirk hai. 


42 



TAUHEED K MASA'IL 


6. Rizk ki tangi ya faraakhi, sehat aur beemari, nafa aur nuksan, zindagi aur maut 
dene wala sirf Allah ta'ala hi hai kisi Nabi, wali, gaus, qutub ya abdaal ko shareek 
samajhna shirk hai. 

7. Aulaad dene ya na dene wala aur baitiya dene wala sirf Allah ta'ala hi hai kisi 
Nabi, wali, gaus, qutub ya abdaal wagairah ko is par qaadir samajhna shirk hai. 

8. Dunya wa akkhirat ki tamaam bhaliya sirf Allah ta'ala k haath mein hai kisi Nabi, 
wali, gaus, qutub ya abdaal wagairah ko us mein shareek samajhna shirk hai. 

9. Dilo mein chupey raaz aur bhaid sirf Allah ta'ala hi jaanta hai kisi Nabi, wali, 
gaus, qutub ya abdaal wagairah k baare mein ye aqeedah rakhna shirk hai. 


Allah ta'ala se dua hai k Allah ta'ala hamey tauheed e rabubiyat, tauheed e 
uluhiyat tauheed e asma wa sifaat ko samajhne ki aur is par amal karne ki aur 
tauheed ki dawat dene ki tofeek ata farmaye aur hamey marte dumm tak tauheed 
par datey rehne ki tofeek ata farmaye aur hamara khatima bhi tauheed par ho, Ae 
Allah Shirk jesi bimaari (nasoor) se hamari hifazat farma, Ae Allah hamari duwaon 
ko qubool farma, is kitab ko hamare liye sadqa e jariya bana, aur mere walidayn 
ko behtar badla ata farma, Ae Allah hamari duwaon ko mehaz apne fazal wa 
karam se qubool farma. (Aameen Ya Rabbal Alameen) 

Agar kitab mein kuch galtiya hongi to wo durust kar di jayegi. (In Sha Allah) 

